### 17.    Orientering om flexboligtilladelser 2. halvår 2019 samt evaluering af flexboligordning

**Åbent**

Sagsnr.: 326-2013-35782       J.nr.: 03.01.04           Dokumentnr.:
326-2020-53531

**Sagstype**

Orientering.

**Resume og sagens baggrund**

Administrationen skal give Teknik- og Miljøudvalget en
orientering hvert halve år om omfanget af sager indenfor flexboligordningen, jf.
administrationsgrundlaget for flexboliger godkendt af Kommunalbestyrelsen den
20. december 2017. Samtidig blev det besluttet, at administrationsgrundlaget
evalueres ultimo 2019. Sagen giver en orientering om antallet af henvendelser
om flexboligtilladelser for 2. halvår 2019 samt evaluerer den sidste to-årige
periode med den udvidede flexboligordning.

**Indstillinger**

Chefen for Plan, Byg og Miljø indstiller, at

1.    opgørelsen tages
til efterretning

2.    opgørelsen og
evalueringen ikke giver anledning til at ændre det nuværende
administrtationsgrundlag for flexboligordningen.

3.    udvalget stadig
orienteres hvert halve år om omfanget af sager indenfor flexboligordningen, og
at administrationsgrundlaget fremlægges til drøftelse, såfremt der viser sig en
uheldig udvikling i kommunen.

**Behandling**

Teknik- og Miljøudvalget.

**Sagsfremstilling**

*Opgørelse over flexbolighenvendelser og -afgørelser*

En såkaldt flexboligtilladelse har afsæt i
boligreguleringsloven og indebærer, at kommunen meddeler samtykke til, at en
helårsbolig benyttes til fritidsformål og senere kan vende tilbage til
helårsbeboelse.

Nedenstående tabel viser en opgørelse over alle
flexboligsagerne, som er behandlet i evalueringsperioden (2018-2019) samt tal
til sammenligning fra 2017, hvor det gamle, mere restriktive
administrationsgrundlag var gældende.

|  |  |  |  |  |  |  |  |
| --- | --- | --- | --- | --- | --- | --- | --- |
|  | **2. halvår 2019** | 1. halvår 2019 | 2. halvår 2018 | 1. halvår 2018 | 2019 i alt | 2018 i alt | 2017 i alt |
| Henvendelser i alt | **35** | 55 | 44 | 52 | 90 | 96 | 79 |
| Flexboligtilladelser | **7** | 17 | 12 | 14 | 24 | 26 | 9 |
| Forhåndstilkendegivelser  -      positiv | **21** | 27 | 21 | 31 | 48 | 52 | 22 |
| Forhåndstilkendegivelser  -      negativ | **7** | 7 | 11 | 7 | 14 | 18 | 45 |
| Afslag på flexboligtilladelse | **0** | 2 | 0 | 0 | 2 | 0 | 0 |
| Uafsluttede sager (mangler oplysninger fra ansøger) | **0** | 2 | 0 | 0 | 0 | 0 | 0 |

Som det fremgår af tabellen, er antallet af henvendelser og
tilkendegivelser i det 2. halvår 2019 lidt lavere end i 1. halvdel af 2019 og i
1. og 2. halvdel af 2018. Administrationen konkluderede ved forrige
orientering, at; ”henvendelser og tilkendegivelser er steget fra 2017 til 2018,
hvilket sandsynligvis skyldes det nye, mere lempelige administrationsgrundlag,
men det tyder på, at antallet af henvendelser hurtigt har fundet et stabilt
leje”. Nu ses dog et lille dyk, som især skyldes, at der er ansøgt om færre
flexboligtilladelser.

Som bilag 1 er vedlagt oversigtskort, der angiver
flexboligsager fra tidligere administrationsgrundlag (cirkler), flexboligsager
i 2018 (trekanter) og flexboligsager i 2019 (ringe).

Ligesom for 1. halvdel af 2019 er der af de mindre byer
størst interesse i [adresse]. I forrige halvår var der seks forespørgsler med
efterfølgende positivt tilsagn i [adresse]. I dette halvår er der otte
forespørgsler med efterfølgende positivt tilsagn eller tilladelse i byen. Alt i
alt er der meddelt 3 flexboligtilladelser i [adresse] i den 2-årige
evalueringsperiode (2018-2019).

*Baggrundsviden til evaluering af
administrationsgrundlaget*

Formålet med den oprindelige flexboligordning og den
udvidede ordning (1. januar 2016) er hhv. at øge væksten i landdistrikterne og
derved modvirke affolkning og forfald af boliger og at fremme omsætteligheden
af boliger i landdistrikterne.

Erhvervsstyrelsen har udarbejdet en evaluering af den
udvidede flexboligordning, som trådte i kraft den 1. januar 2016. Som
evaluering af Kalundborg Kommunes administrationsgrundlag er det værd at skele
til erhvervsstyrelsens undersøgelse. Dog er der nogle forbehold i
sammenligningen, da Kalundborg Kommune i evalueringsperioden fra 2016-2017
havde et mere restriktivt administrationsgrundlag end nu. Det samme kan måske
gøre sig gældende for andre kommuner. Meget tyder dog på, at vores praksis ikke
skiller sig væsentlig ud fra de andre kommuners – vi har et rimeligt moderat
administrationsgrundlag.

Erhvervsstyrelsen konkluderer, at der på baggrund af deres evaluering
ikke er grundlag til at vurdere, hvorvidt den udvidede flexboligordning
generelt har haft økonomiske effekter og afledte konsekvenser.

En nyere undersøgelse fra VIVE (Det Nationale Forsknings- og
Analysecenter for Velfærd) ser på hvilken betydning, flexboligerne har for
boligmarkedet og den lokale omsætning. Undersøgelsen viser, at Vordingborg,
[adresse], [adresse] og [adresse], som anvender flexboligordningen mest,
står for 68% af alle flexboliger i [adresse]. Her ses det, at ordningen kan have
en vis økonomisk betydning i form af øget omsætning for de kommuner, der
anvender flexboligordningen mest, mens der til gengæld ikke er noget, der
støtter teorien om, at de lokale boligmarkeder skulle opleve bedre tider ved
hjælp af ordningen.

*”Analysen viser:*

·
*at der er en lille, men dog statistisk signifikant effekt af
fleksboliger på omsætningen i områder inden for en kommune (sogne), der
anvender ordningen. Én ekstra fleksbolig medfører en stigning i den månedlige
omsætning i sognet på 1.161 kr.*

·
*at der er et meget lille, men statistisk signifikant fald i
husprisen i de sogne, der anvender fleksboliger. Én ekstra fleksbolig medfører
et fald i husprisen på 879 kr.*

·
*at fleksboligordningen ikke har øget salget af huse.
Udviklingen i andelen af huse, der sælges i de 3 udvalgte kommuner til analyse,
er godt nok steget siden 2013, men denne stigning er sket både i sogne, hvor
der er fleksboliger, og i sogne, hvor der ikke findes fleksboliger.”*

*(Fra VIVE, 2019 -
Oscar Sørensen og ophævelse af bopælspligt – Som instrument til branding og udvikling
i landdistrikter)*

VIVE slutter dog af med at konkludere, at det er vanskeligt
at give generelle anbefalinger på baggrund af undersøgelsen, fordi de 3-4
kommuner med mange flexboliger ikke er repræsentative for de øvrige kommuner.
Baseret på undersøgelsen er der ikke noget der tyder på, at flexboliger i sig
selv sætter gang i det lokale boligmarked, hverken i form af øget salg eller
forbedrede priser.

Evaluering af administrationsgrundlaget for flexboliger

På baggrund af fornævnte undersøgelser er det svært at
vurdere, hvilke konsekvenser det nuværende administrationsgrundlag har for
udviklingen i de områder, hvor Kalundborg Kommune tillader flexboliger. Dog
tyder meget på, at den ikke har direkte negative konsekvenser og sammenholdt
med det faktum, at Kalundborg Kommune har mange tomme boliger, kan man håbe på,
at nogle af disse bliver købt og vedligeholdt som flexbolig.

Administrationen har på nuværende tidspunkt hverken bemærket
nogle uheldige konsekvenser eller de store udfald i interessen for og meddelte
flexboligtilladelser i perioden 2018-2019.

I perioden 2014 til og med 2019 er der meddelt i alt 81
flexboligtilladelser.

Administrationen anbefaler derfor, at det gældende
administrationsgrundlag bibeholdes. Administrationen vil fortsat orientere
udvalget om den halvårlig status for flexbolighenvendelser og -afgørelser samt
forelægge administrationsgrundlaget til drøftelse, såfremt der viser sig en
uheldig udvikling i kommunen.

*Mindre lovændring på vej*

Erhvervsstyrelsen har fremsat et lovforslag, som betyder, at
flexboligordningen overføres fra boligreguleringsloven til planloven. Det
fremsatte lovforslag ændrer ikke væsentligt på den hidtidige administration.
Kommunalbestyrelsen vil med en vedtagelse af lovforslaget kunne inddrage
bredere planlægningsmæssige hensyn ved vurderingen af, om der for en konkret
bolig skal gives flexboligtilladelse. Lovforslaget er endnu ikke vedtaget.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1 - Oversigtskort, sager vedr. flexboliger | 326-2020-51796 |